Papersnake/gushiwen huggingface dataset:
禅机四首 其一 俊鹰搏兔
何梦桂（宋代）

霜风一掣下云霄，两翅雷奔眼电牢。狡兔当场难亸避，却教大地鬼神号。
挽郑郎公卫夫妇二首
刘克庄（宋代）

遗言传属纩，内则冠幽闺。
刘尹真长妹，黔娄处士妻。
鸾离暮年恨，鹤吊冻云迷。
慧性无生灭，幡花导向西。
次陈一鹗韵
张九成（宋代）

大道若坦涂，践履何早晚。
榛荆蔽不扫，日夜劳勤垦。
圣门一以披，即日到堂阃。
但办不已心，此道谁云远。
譬如积水陂，万顷才一建。
胡为不勇决，长年成连蹇。
百事皆已余，一心正吾本。
人欲如火聚，急避勿缱绻。
超然领斯会，故乡今已返。
嗟我困不学，终日徒衮衮。
羡子有渊源，浚治令深稳。
斯文付诸公，容我老息偃。
七夕独酌怀伯襄龙友伯图诸子
欧必元（明代）

浊酒孤灯夜未央，小楼过雨乍生凉。双星不度为何事，多少愁心寄五羊。
晚晴独酌二首
杨万里（宋代）

冷落杯盘下箸稀，今年淮白较来迟。
异乡黄雀真无价，稍暖琼酥不得时。
寄题孤屿琚师半云
释元肇（宋代）

江上悠悠寄此身，一间茅屋半边云。长年相伴闲怡悦，去住无心不用分。
留题西禅寺
黄裳（宋代）

谁是怡山不灭仙，定光来应此方缘。龙骧凤翥三宗字，狮吼雷鸣六祖禅。

鱼佩独垂聊徇世，藕丝相感为开天。自从日月归真后，衣法何人已得传。
赠司空张公安道挽词三首
苏辙（宋代）

西蜀识公初，南都从事余。
一言知我可，久好复谁如。
学术留元叹，家声付伯鱼。
霜天近生日，闻挽重唏嘘。
十六字令 案词品卷一误作周邦彦词。词综卷
周玉晨（元代）

眠。月影穿窗白玉钱。无人弄，移过枕函边。张安国集中三首，蔡伸道集中一首，其首俱以一字句断，今本讹眠字为明，遂作三字句断，非也。是词见天机馀锦，系周晴川作。今相沿刻周美成，然片玉集无此，其不系美成明矣。
禅人并化主写真求赞
释正觉（宋代）

野水秋清，寒蟾夜明。
气像能虚白，家风自混成。
鼻快筒直，眼瞋角生。
太空同体而豁落，万像同用而峥嵘。
人间有饭饱皮袋，默默憨憨谢太平。
殷仲堪读书堂二首 其二
向子贲（宋代）

山绕溪潭碧涧开，人言中有读书堂。仲堪出处君休问，且对溪山酒一杯。
寄韩仲止
戴复古（宋代）

何以涧泉号，取其清又清。天游一丘壑，孩视几公卿。

杯举即时酒，诗留后世名。黄花秋意足，东望忆渊明。
清平乐
贺铸（宋代）

小桃初谢。双燕还来也。记得年时寒食下。紫陌青门游冶。

楚城时目春华。可堪游子思家。惟有夜来归梦，不知身在天涯。
戏赠吴知伯
洪迈（宋代）

条侯得剧孟，吴楚坐可馘。
我知无能为，失此一敌国。
伟哉奇男无，侠气横八极。
书生复何者，肮脏老笔墨。
刺口论安危，事往歆可益。
匹天啸空野，惊尘一方塞。
区区空有意，浩荡洗锋镝。
何如吴王孙，语辄面浮赤。
交游得朱亥，负贩鄙胶鬲。
腰间铁丝箭，上镞紫寒翮。
笑指蛇豕区，灭此而后食。
诸公未备知，欲荐恨无力。
明日我过君，烹牛啖社客。
当书游侠传，令无姓名曰。
答郑秘丞见寄长韵
刘攽（宋代）

郑公真率故难攀，夙昔相期季孟间。昼锦乡闾嗤拓落，藉糟官局压清閒。

饮肠纵逸卮无当，诗句清新玉作环。屡舞自矜能举袖，少歌谁复顾酡颜。

南金不足偿棋进，鲁酒频闻输罚锾。豪忤里儒连束矢，狂侵醉尉欲翘关。

婢勤织衽几无欲，男饱诗书仅有鳏。疲马踏泥如得绊，弱弓支肘不成弯。

权材未恨原中秘，领邑那知寄百蛮。说将正怜胡越异，问津空复鬓毛斑。

江连楚蜀无穷水，路绕巴渝不尽山。青嶂叫猿寒寂寂，乱泉冲石暝潺潺。

有生谁得辞羁旅，良苦遥知冒险艰。高兴由来向人尽，尺书仍喜不吾悭。
嘉祐大行皇帝挽诗十首 其五
刘攽（宋代）

属车全卤簿，宝玉焕渠眉。万国瞻龙翣，三辰会素旗。

雪迷帝乡望，风动海隅悲。今日西巡守，仍非八月期。
泪
罗隐（唐代）

逼脸横颐咽复匀，也曾谗毁也伤神。

自从鲁国潸然后，不是奸人即妇人。
题陈季陵家巫山图一首
韩元吉（宋代）

蓬莱水弱波连天，五城十二楼空传。
行人欲至风引船，不知路出巫山前。
巫山仙子世莫识，十二高峰作颜色。
暮去朝来雨复云，却将幽恨感行人。
江流东下几千里，日日饥鸦噪船尾。
灵帐负生酹酒浆，古庙烟青客遥指。
崧高漫说甫与申，道帝况有昭君村。
蛾眉妙手不能画，枉学瑶姬梦中嫁。
黄牛白马江声寒，昭君传入琵琶弹。
汉庭无人楚宫远，阳台寂寞空云间。
君家此画来何许，照水烟鬟欲相语。
要须媠服令侍旁，不用作赋回枯肠。
李天下
王润生（清代）

天子真，伶人假，百战功成李天下。天子假，伶人真，草草登场了一身。

朝筑受禅台，暮改击鞠地，傀儡衣冠本儿戏。镜新磨使天下光，郭门高贻天下殃。

愁台一登俄下场，黎园乐器充黄肠。天子亦伶人，伶人亦天子，假假真真一而已。

君不见，黄袍加身只如此。
大涤山
白元鉴（唐代）

天坛绝顶山，彷佛翠微间。
迹久苔纹碎，云根古木间。
丹成人已去，鹤驾未曾还。
犹有箫吹响，时时下旧山。
闻儿辈举渔者言喜成古调
钱时（宋代）

鱼固人所欲，痰饮常忌此。
兹晨一杯羹，食之乃大美。
渔者包裹来，乐与我为市。
儿辈问何故，秤平不亏尔。
吾家自高曾，仁厚著闾里。
一衡无两权，昭昭坦如柢。
忆昔少年时，猎夫晨卖鹿。
老干持衡出，忽尔非旧比。
此岂我家风，责之怒裂眦。
口腹诈求赢，宁我饿而死。
忍割子孙肉，而以啖我齿。
折衡谢猎圾，劳酒遣乃已。
今余三十载，而得闻斯语。
喜与同志言，书之诏孙子。
半帆
屈修（明代）

此帆张一半，却不借天风。水月好时得，江潮生处通。

闲吟疑放浪，高坐直浮空。可笑操舟者，双眸与世同。
西江月
周紫芝（宋代）

谁把蓝揉翡翠，天将蜡做梅花。晚来秋水映残霞。水墨新描图画。
纸上写将心去，眼边送却愁来。今回相见比前回。心下忡忡越㬠。
五惜 其二 惜志行
韩上桂（明代）

二惜曰：披典坟以逖览，有往哲之高踪。太上禀德于天性，其次敛节于陶镕。

恒履贞而迪吉，罔投径以即凶。何吾生之独闇，变往度而苟从。

当其闻礼过庭，执经负笈。傍璧沼以栖迟，分藜灯而讲习。

亦尝仰止高山，纵观大海。惕屋漏以兴怀，望尘纷而恐浼。

岁月互换，轨辙多岐。珠以泥汨，金逐煅亏。厌守方之困束，乐放浪以游移。

遂托意漆园，驾声柱下。等毫末于太山，喻万物于一马。

认仁义为骈支，薄礼教为虚假。又况韵学染指，绮语驰情。

将张末队，谋抗雄旌。屈宋供其驱策，崔张恣其讥评。

遂谓吐凤未工，雕龙尚陋。花开花落，时赓野鸟之吟，云去云来，或代天孙之绣。

钵响在而篇成，烛痕新而句就。于是豪心顿长，逸兴转浓。

淋漓杯酒，跌宕谈锋。同座骇其论说，旁观哂其形容。

崔瑗座右之铭，卫武初筵之戒。篑每隳于垂成，泉将沦于胥败。

令遂往而弗还，诚不知其所届。嗟乎诡迹易炫，矩步难遵。

木从绳则直，马受勒斯驯。诗书礼乐，总生人之布菽，滑稽放诞，实世道之荒蓁。

用钩吻以延龄，借羊皮而补貉。愚夫且谓弗宜，智士而云可作。

在昔周处，斩蛟誓志。亦有戴渊，投剑归义。闻微言而忽惺，受严规而靡弃。

割积习之牵缠，證本来之清粹。并能流声史籍，作则士林。

就当时而共啧，历异代以同钦。大道伊何，迷途未远。

譬彼农夫，是穮是蓘。苟夜气之能滋，愿含芳于岁晚。
太常乐章三十首其十七皇帝奠玉幣奏隆安之曲
杨亿（宋代）

定位毖祀，告于神明。
嘉玉量幣，享于克诚。
和泉州施通判
陈宓（宋代）

纸帐无风纸被温，何殊锦段与绵屯。
若知睡里真滋味，组丽由来不足论。
老将
宋无（元代）

杀气消磨暗铁衣，夜看太白剑无辉。旧时麾下谁相问，半去封侯半不归。
柳溪别墅
姚孝锡（宋代）

安车随意饱甘肥，晚食徐行理亦齐。
山市日高人未集，柴门客至饯无啼。
溪桥散望携筇度，野寺牵吟信笔题。
容膝易安聊知适，瓮天閒看舞醯鸡。
江倅出家乐
史浩（宋代）

沈沈春酌话绸缪，花月行船看拍浮。手束柔荑调雁柱，袖翻纹拍出香毬。

未攀青子犹如豆，欲脍赪鳞始上钩。蓬岛古来无觅处，我曹今此得真游。
代上乐平傅知州初庵
陆文圭（元代）

一代风流独老庵，再扶道胍起东南。
家声可兴诸洪继，易学曾同小阮参。
书锦羡君荣世胃，寒氈容我坐清谈。
顾为乐笼中间物，才匪芝苓愧不堪。
题张医谕活庵
李曾伯（宋代）

用药如用兵，命医犹命将。
医良则身安，将良则师壮。
表里孰虚则，存亡在俯仰。
能出康济方，忧虑危急状。
活法虽指间，活机寓心上。
活国与活人，一忠乃可仗。
我原将皆方虎医扁仓，四海生民举无恙。
上元书怀
司马光（宋代）

老去春无味，年年觉病添。
酒因脾积断，灯为知疴嫌。
势位非其好，纷华久已厌。
唯余读书乐，暖日坐前檐。
元佑三年余被召至京师从翰林苏先生过兴国浴
秦观（宋代）

聊移小榻就风廊，卧久衣巾带佛香。
白发道人还省否，前年引去病贤良。
拟寒山寺 其七十
释怀深（宋代）

善恶生汝心，汝心宜早戢。鹅烹语告人，狗死魂犹泣。

警诫甚分明，愚耳终不入。苦果一朝熟，恐君悔不及。
端州采砚行
方登峄（清代）

紫云砚采端州畔，端州城峙牂牁岸。峡束羚羊复北趋，十里青牁耸天半。

牁腰有穴仅容人，牁脚端溪流涆涆。溪源暗与穴凹通，积水灌中泥不暵。

瓠罂往汲如传杯，水枯石出寒云散。豚膏然纸匍匐行，旭日无光晓不旦。

俯身直入中渐宽，东西中洞三途判。西洞望之皆却足，劖凿伤崖崖欲断。

中洞东洞半里穿，岩壁嶙峋起玉案。上岩石质艳且纯，马肝色比朝霞灿。

质润色青分中岩，不及下岩居其冠。微白冉冉淡秋光，抚手摩之生石汗。

石髓精华结渊底，生成独与水为伴。七晕九晕鸲鹆睛，微尘细藻秋花乱。

欲散不散氤氲生，互虹气聚黄龙贯。蕉叶凝脂鳣血红，雀点斑斑洒墨翰。

细粟丹砂玉带长，绿匀翡翠苔花曼。奔为火捺聚金线，绛云割取分霄汉。

水冲石蚀虫齧余，黄金细缕添宫线。三岩辨色色不同，莹瑕无掩莹光面。

朝天岩产阿婆滩，碝砢易紊玫环衒。西坑北岭屏风牁，披离败锦松纹见。

宣崖虎患采者稀，坑远梅花质尤贱。什袭琉璃百砚充，不及水岩余一片。

香牁宰相粤制府，前后开岩相继武。

钩索不惜捐千金，尺寸蓝田杂硎砮。日役黄冈数十人，胥吏督程运斤斧。

匿好献丑工师情，荆璞由来能预剖。迂性生平有砚痴，操舟三泊黄冈浦。

比户千家琢石声，村民恃此充羹釜。购得下岩六寸余，五星灼耀东南聚。

色和容暖融春膏，昭仪臂滑罗襦舞。莹洁神凝太液冰，生气濛濛时欲雨。

缇䌌十重等鸿宝，磨砻搜辑心良苦。产者无多购者多，牁灵侧耳听我歌。

砚兮砚兮慎所择，须向石渠虎观挥毫驰骋帝王侧。

否则穷深牁，游大泽，枕图书而倚岩阿，供高人文士淋漓纷葩之笔墨。

毋入富豪丛，毋使市儿窃，终古风尘埋玉玦。砚兮砚兮生莫竭，常使霄汉之间饶奇物。

待我他年此地续旧游，买船载石神术移牁向吴越。
过社
方回（元代）

来时犹见雪飞花，花落今成雪委沙。
旅舍燕声春过社，禅窗蝶梦客思家。
猫头味荐廉泉笋，雀舌香分净社茶。
岂谓故园无此物，直烦博望泛仙槎。
旅舍
程俱（宋代）

半世江湖寄此身，冰墟何意及阳春。离骚痛饮非名士，款段还乡亦善人。

病木作花真强活，长鱼沉陆恐摧鳞。清时英俊如麻苇，敢叹长年甑有尘。
半开梅
方蒙仲（宋代）

含情笑不言，政是多情处。
参得个中禅，此事尝分付。
丙子诏后需捷四绝 其三
王迈（宋代）

战罢归来月再盈，悬知得失系心旌。应门稚子占蛛信，刺绣佳人听鹊声。
五张机
屈大均（明代）

五张机。千丝万缕是相思。春暖春寒郎不念，任教红泪，染成桃瓣，点点污冰姿。
挽石子重
陆九渊（宋代）

古重百里长，寄命谋托孤。
今以京秩授，糜至无贤愚。
州家督版京，殿最视所输。
况乃积弊久，宿负堆文符。
老奸乘仓皇。阴拱为师模。
民穷敛愈急，吏饱官自癯。
天子为焦劳，宵旰思良图。
高选部使者，庶使德意敷。
石君在荐剡，闻者皆欢愉。
不知何方民，凋瘵迟君苏。
君丞固安日，岁旱当蠲租。
县白如故事，守怒牢睢盱。
赖君争之力，意得所请俞。
揭数授里正，俾后不可渝。
又尝宰尤溪，吏辈初闚{闚规换俞}。
首以财匮告，欲辟侵民途。
君乃治税籍，弊蠹穷根株。
简易以便民，上下交相孚。
民自不忍负，岂复烦催驱。
关征且损数，孰谓儒术迂。
使家得此人，黄屋何忧虞。
惜哉不及用，重使吾嗟吁。
水仙子·百年三万六千场
佚名（元代）

百年三万六千场，
风雨忧愁一半妨。
眼里儿觑，心儿上想。
教我鬓边丝怎地当，
把流年子细推详。
一日一个浅酌低唱，
一夜一个花烛洞房，
能有得多少时光？
登览
沈辽（宋代）

我意欲穷眺，山林蔽四域。尔来已彫落，万里情何极。

古人多悲秋，我念不如默。终朝对青山，烟岚有馀色。

欲上百尺楼，羸躯恐颠侧。
水调歌头（寿建阳刘宰）
祖吴（宋代）

佳丽东阳境，瑞炁晓笼晴。中元逾了十日，上相喜重生。四海文逾宗匠，百里弦歌德化，官与水双清。恳切劝分意，赈恤活饥甿。

幸依刘，空颂鲁，阻称觥。遥瞻快倚楼上，一点寿星明。闻道玺书将下，看取蓬瀛直造，指日秉钧衡。大展平戎略，谈笑复神京。
瓦店雨作四首
杨万里（宋代）

诗人长怨没诗材，天遣斜风细雨来。
领了诗材还又怨，问天风雨几时开。
题临漳台 其一
廖刚（宋代）

银河一派接天来，碧玉千峰照眼开。我欲乘槎访仙去，却疑身巳在蓬莱。
偈颂一一二首 其三十七
释清远（宋代）

会既少，举尤难，丛林虽有日凋残。若欲明斯旨，应须离念看。

一人如领解，大众尽心安。
次韵无党留别
牟巘（宋代）

涛波万木撼新秋，却笑茅庐似叶舟。
我但萧疏眠颍尾，君方矍叶向壶头。
早凉已喜无残暑，老别当须似壮游。
黄木扶胥最奇处，想留句子待浮洲。
丁香花
刘祖满（明代）

百结愁肠不可排，花开微两滴空阶。更闻帘外虫声唧，恼乱妆楼十二钗。
幽兰坡
赵蕃（宋代）

斗坡能曲折，乱石故峥嵘。
篁竹几成蔽，幽兰何处生。
乙未生日二首
方回（元代）

虚叟惭非饮八仙，举杯属客每陶然。
重逢今日初生日，预算明年致仁年。
元亮有儿聊慰意，斛斯为话且随缘。
老衰不竞黄陈律，前日诗如白乐天。
题溪南吴景岑瞻翠卷 其一
程敏政（明代）

三十年前晚翠诗，京华无限故园思。而今瞻翠开新册，多病何能续旧词。
天台王子木解官长乐见访
陈傅良（宋代）

夜深擘荔真愁绝，春浅傅柑更惘然。
世事爱来欺两鬓，人生堪得别多年。
琢冰积雪江湖阻，树羽崇牙日月悬。
此理仓茫君勿问，明朝且莫刺归船。
游郭希吕石洞二十咏·石桥
刘过（宋代）

隔山闻禽声，欲往道路隔。
顾瞻此桥上，白云出迎客。
立秋日
令狐楚（唐代）

平日本多恨，新秋偏易悲。燕词如惜别，柳意已呈衰。

事国终无补，还家未有期。心中旧气味，苦校去年时。
江城夜泊
陆龟蒙（唐代）

漏移寒箭丁丁急，月挂虚弓霭霭明。

此夜离魂堪射断，更须江笛两三声。
沁园春·人生几何
陈著（宋代）

人生几何，如何不自，珍重此生。向蠹残字上，甘心抛掷，蜗尖争处，著意丁宁。箭过时光，剑炊世界，谁带经锄谁笔耕。分明似，满一锅汤沸，无处清□。输兄。练得闲成。□无辱无忧惧惊。但菜羹粝饭，不求他味，芒鞋竹杖，足畅幽情。八十年来，万千看破，胸次春风秋月明。梅花帐，称困眠醒起，无打门声。
秋江月
韩上桂（明代）

秋江月月在，秋江如可掇。
秦时曾照玉龙堆，汉世常穿金凤阙。
凤阙清辉映画楼，风生洲渚锦帆秋。
白云一去迷前浦，江水东回逐月流。
月光一何皎，客愁一何悄。
玉盘灭没波盈盈，彩袖飘摇苏小小。
扬子江头见月光，华堂宝烛夺辉煌。
鱼龙寂寞金波冷，乌鹊依微玉树凉。
濯濯芙蓉双蒂断，怯怯鸳鸯比翼狂。
比翼鸳鸯自成匹，独眠孤妇不胜泣。
春去秋来恨几时，月圆月缺嗟何及。
锦帐萧条可奈秋，惜芳人倚木兰舟。
金闺草阁还同照，纨扇蛾眉一样愁。
几度霜寒听暮笳，况堪羌笛《落梅花》。
江城大地三千里，江月斜悬四五家。
良人几戍交河北，妾梦空惊海上槎。
海上槎，叹秋月。
任尔团团比玉容，胡不双双对玄发？千门万户竟能为，七
宝三窟望空绝。
姮娥既老不嫁人，吴公持斧何时歇？徒有无情桂树香，不
见多心连理结。
以兹感叹减朱妍，谁分轻鬟衬绕蝉。
翡翠楼前钩独上，珊瑚案上镜虚悬。
拚无药物能奔托，拚无服食可神仙。
东家流水西家挹，南陌栽花北陌搴。
晓漏铜楼鸡欲歇，此时不见秋江月。
秋江月落影沉沉，美人一笑千黄金。
人生百年难百岁，何处双心共一心。
双心双意徒为尔，愿逐流光赴蒙汜。
蒙汜虽沉犹有回，独无故人可重来。
思君不见怜秋月，化作朝云暮雨台。
游承天悬泉
元好问（金朝）

诗人爱山爱彻骨，十月东来犯冰雪。悬流百里行不前，但觉飞湍醒毛发。

閒閒老仙仙去久，石壁姓名苔藓滑。此翁可是六一翁，四十三年如电抹。

并州之山水所洑，骇浪几轰山石裂。只知晋阳城西天下稀，娘子关头更奇劂。

周南留滞何敢叹，投老天教探禹穴。君不见管涔汾源大车轮，平泉丈八玻璃盆。

不知承天此水何所本，乃与沇渎争雄尊。平地突出随崩奔，汹如颓波射天门。

太初元气未凝结，更欲何处留胚腪？素虬腾掷翠蛟舞，衮衮后出皆鳄鲲。

雷车怒击冰雹散，石峡峻滑苍烟屯。凭崖下视心魄动，自愧气衰笔老胜概过眼无由吞。

少东水帘亦潇洒，珠琲一一明朝暾。阳龙暗滋瑶草活，礜石自与莲汤温。

神祠水之浒，仪卫盛官府。颇怪祠前碑，稽考失莽鲁。

吾闻尹革台胎宣汾洮障大泽，自是生有自来，归有所假。

而自经沟渎便可尸祝之，祀典纷纷果何取？子胥鼓浪怒未泄，精卫衔薪心独苦。

楚臣有问天不酬，肯以诞幻虚荒惊聋瞽。宇宙有此水，万古万万古。

人言主者介山氏，且道未有介山之前复谁主？山深地古自是有神物，不假灵真谁敢侮。

稗官小说出闾巷，社鼓村箫走翁媪。当时大历十才子，争遣李諲镵陋语。

石林六月清无暑，人家青红湿窗户。射鹿有场鱼有浦，好筑漕台俯洲渚。

瓮面㭨瓢挹膏乳，醉扶红袖别吴歌，风雨不忧惊妒女。
晚由南濠出海珠
欧大章（明代）

山城萧瑟已深秋，旅客乘潮恣胜游。千里青山霞外断，半轮明胜海中浮。

蒹葭白雁迷寒渚，古木苍烟隐郡楼。莫向溪头问渔父，百年天地一虚舟。
菖蒲寺
季陵（宋代）

飞泉一派木千章，九节蒲根涧里香。拔宅不留鸡与犬，至今无处问仙方。
何龙友宫詹招同黄玉崙少宰梁积所比部韩孟郁国子游武清园
李孙宸（明代）

河朔风流未易求，官閒聊得事冥搜。侯家池馆仍依郭，意里烟霞自一邱。

编竹为篱随径曲，穿林架阁与云浮。清凉此地全无暑，遮莫琴尊尽日留。
次韵陆务观编修新津遇雨不得登修觉山径过眉州三绝 其三
范成大（宋代）

雨后蟆颐山色开，玻瓈江清已可杯。绿荷红芰香四合，又入芙蓉城里来。
纪梦
释德洪（宋代）

玉纤金钏隔窗纱，醉整残妆满镜花。撼地跳珠千丈白，骨飞宁复用毛车。
和张文伯黄悦之席上赋雪
王之道（宋代）

功成三白到春回，好放云天万里开。今夜子猷方对客，却烦安道过溪来。
次韵答崔公孺国博西亭燕饮
韩琦（宋代）

一稔繁机困备员，芳时何暇目春妍。自惭东阁延才地，得会西春聚里贤。

益友至言皆有味，禅宗高论邈无边。须知樽酒相留意，老去离怀异少年。
古懊恼歌六首 其六
严羽（宋代）

懊恼复懊恼，懊恼无奈何。请郎且少住，听妾懊恼歌。
喜二曾一郑归
王洋（宋代）

木叶黄时拂两轮，马前同看蚤梅春。
旧游踏偏千山月，新岁迎归三老人。
梳洗楼前酬鹊语，琴书案上扫蛛尘。
只愁凤诏联翩下，又指天边问去津。
衰羸
刘攽（宋代）

衰羸因底病相和，留滞俄然去日多。却是天怜令寿考，任从人会作风波。

宽心总与欢欣受，述意无妨慷慨歌。更有南华书数纸，鹏声蜗角奈渠何。
偈颂一百四十二首 其八十
释广闻（宋代）

用毗卢正印，揭仲尼日月。一字不著画，八字无两丿。
太淑人叶氏挽词
楼钥（宋代）

为国生贤子，三迁备母慈。
版舆崇色养，从櫜勉论思。
戏舞老莱子，平反隽不疑。
孝心天罔极，肠断蓼莪诗。
别苏州二首
刘禹锡（唐代）

三载为吴郡，临岐祖帐开。虽非谢桀黠，且为一裴回。

流水阊门外，秋风吹柳条。从来送客处，今日自魂销。
颂古二十一首
释心月（宋代）

龙起沧海，虎出林端。
直下来也，急著眼看。
寄田郎
姜夔（宋代）

楚楚田郎亦大奇，少年风味我曾知。
春城寒食谁相伴，夜月犁曾有所思。
剪烛屡呼金鉴落，倚窗闲品玉参差。
含情不拟逢人说，鹦鹉能歌自作词。
潞公与梅圣俞论古人有纯用平声字为诗如枯桑
郑刚中（宋代）

节物暗老我，壮志物未已。
事业力自致，贵贱命可委。
白下
徐照（宋代）

白下严州近，崎岖昔未经。
年丰山米贱，溪涸石苔腥。
一月无新句，千岑役瘦形。
人家今畏虎，未晚户先扃。
长门怨
陆游（宋代）

未央宫中花月夕，歌舞称觞天咫尺。
从来所恃独君王，一日谗兴谁为直？咫尺之天今万里，空在长安一城里。
春风时送箫韶声，独掩罗巾泪如洗。
泪如洗兮天不知，此生再见应无期，不如南粤匈奴使，航海梯山有到时！
除夕
文徵明（明代）

白发婆娑夜不眠，孙曾绕膝更翩跹。
已知明旦非今日，不觉残龄又一年。
旧事悲欢灯影里，春风消息酒杯前。
更阑人静鸡声起，却对梅花一灿然。
次林卿槟榔韵二首
刘克庄（宋代）

锦衣旋剖苞中实，栀面俄回镜里春。
始信中华禁酒国，不如南粤主林神。
金盘惟送渠矜贵，糟罋酣酿子任真。
赤脚蹈冰聊取快，谁能拥妓坐重茵。
苏李泣别图
刘克庄（宋代）

风云惨悽，草树枯死。笳鸣马嘶，弦惊鹘起。熟看境色非人间，祁连山下想如此。

手持尊酒别故人，此生再面真无因。胡儿汉儿俱动色，路傍观者为悲辛。

归来暗洒茂陵泪，子孟少叔方用事。白头属国冷如冰，空使穹庐叹忠义。

茫茫事往赖画存，每愁岁久缣素昏。即今画亦落人手，古意凄凉谁复论。
赋得玉声如乐
潘存实（唐代）

表质自坚贞，因人一扣鸣。静将金并响，妙与乐同声。

杳杳疑风金，泠泠似曲成。韵含湘瑟切，音带舜弦清。

不独藏虹气，犹能畅物情。后夔如为听，从此振琮琤.
以十扇送徐天隐
黄庭坚（宋代）

人贫鹅雁聒邻墙，公贫琢诗声绕梁。
坐客有毡吾不爱，暑榻无扇公自凉。
党锢诸生尊孺子，建安七人先伟长。
遣奴送箑非为好，恐有佳客或升堂。
【中吕】普天乐_水挪蓝，山
张养浩（元代）

水挪蓝，山横黛。水光山色，掩映书斋。图画中，嚣尘外。暮醉朝吟妨何碍？正黄花三径齐开，家山在眼，田园称意，其乐无涯。
树连村，山为界。分开烟水，隔断尘埃。桑柘田，相襟带。锦里风光春常在，看循环四季花开。香风拂面，彩云随步，其乐无涯。
折腰惭，迎尘拜。槐根梦觉，苦尽甘来。花也喜欢，山也相爱。万古东篱天留在，做高人轮到吾侪。山妻稚子，团栾笑语，其乐无涯。
看了些荣枯，经了些成败。子猷兴尽，元亮归来。把翠竹栽，黄茅盖。你便占尽白云无人怪，早子收心波竹杖芒鞋。游山玩水，吟风弄月，其乐无涯。只为爱山的别，耽书的煞。轻轻搽下，黄阁乌台。整八年，江村外。偿却从前莺花债，但客至玳瑁筵开。金瓢劝酒，玉人同坐，其乐无涯。
芰荷衣，松筠盖。风流尽胜，画戟门排。看时节采药苗，挑芹菜。捕得金鳞船头卖，怎肯直抢入千丈尘埃？片帆烟雨，一竿风月，其乐无涯。楚《离骚》，谁能解？就中之意，日月明白。恨尚存，人何在？空快活了湘江鱼虾蟹，这先生畅好是胡来。怎如向青山影里，狂歌痛饮，其乐无涯。莫刚直，休豪迈。于身无益，惹祸招灾。放的这眼界高，胸襟大。问甚几度江南浮云坏，且对青山适意忘怀。子真谷口，元龙楼上，其乐无涯。布袍穿，纶巾戴。傍人休做，隐士疑猜。鬓发皤，心神怠。拱出无边功名赛，我直待要步走上蓬莱。神游八表，眼高四海，其乐无涯。
洞壶中，红尘外。友从江上，载得春来。烟水间，乾坤大。缓步云山无遮碍，胜王家舞榭歌台。酒斟色艳，诗吟破胆，其乐无涯。
辞参议还家
昨日尚书，今朝参议。荣华休恋，归去来兮！远是非，绝名利。盖座团茅松阴内，更稳似新筑沙堤。有青山劝酒，白云伴睡，明月催诗。
闲居
好田园，佳山水。闲中真乐，几个人知？自在身，从吟醉。一片闲云无拘系，说神仙恰是真的。任鸡虫失得，夔蚿多寡，鹏鹔高低。
秋日
喜归休，中年后。放怀诗酒，到处追游。罗绮围，笙歌奏。正值黄花开时候，把陶渊明生纽得风流。霜林簇锦，云山展翠，烟水横秋。
大明湖泛舟
画船开，红尘外。人从天上，载得春来。烟水闲，乾坤大。四面云山无遮碍，影摇动城郭楼台。杯斟的金波滟滟，诗吟的青霄惨惨，人惊的白鸟皑皑。
宿沅江驿楼时秋分夕
宋聚业（清代）

沅水三更月，燕山万里云。梦随天共远，人与序俱分。

风景殊蛮落，音书断雁群。可堪秋节半，兰畹正清芬。
晚飞乌诗
虞世基（隋代）

向日晚飞低，飞飞未得栖。当为归林远，恒长侵夜啼。
梦述
陈祖范（清代）

自从别家来，十夕九梦亲。父念子行役，不因存殁分。

存为倚门望，隔形不隔神。殁为空中魂，魂依游子身。

危高山之巅，慄深水之漘。悲哉同行子，生独为鲜民。

白云处处多，天涯见无因。
偶书所怀
吕南公（宋代）

凤凰亭上倚层轩，桃李分香到几筵。曾与故人同一饮，试思前几已三年。

歌欢旧兴知何在，衰飒新愁祇自怜。纵使春风容病迹，亦贪窗下枕书眠。
和陈君仪读太真外传五首
黄庭坚（宋代）

朝廷无事君臣乐，花柳多情殿阁春。
不觉胡雏心暗动，绮罗翻作坠楼人。
鹤
徐夤（唐代）

阆苑瑶台岁月长，一归华表好增伤。新声乍警初零露，

折羽闲增几片霜。要伴神仙归碧落，岂随龟雁住方塘。

三山顶上无人处，琼树堪巢不死乡。
上元前一日游东园看梅三首 其二
杨万里（宋代）

东园把酒问东皇，何事梅花压众芳。和靖当年一题品，到今几载句犹香。
翻书见舍弟去年自寿归郓道中诗怅然怀想久不作诗因集句为答用渭城体可歌也 其六
刘跂（宋代）

诗成吟咏转凄凉，独宿空帘归梦长。长年事事皆抛尽，惟到尊前是故乡。
閒十咏
仇远（元代）

树隔残钟远欲无，野云漠漠雨疏疏。
飞蚊尽逐南风去，父子灯前共读书。
画梅
童钰（清代）

十丈炎威十丈尘，豪端犹见雪精神。莫嫌拂袖多寒气，我是人间避热人。
杵声齐·砧面莹
贺铸（宋代）

砧面莹，杵声齐。捣就征衣泪墨题。寄到玉关应万里，戍人犹在玉关西。
玄洲倡和十首 其六 玄洲精舍
张雨（元代）

李基遗故鼎，赵啸绝风云。悠悠千载下，更复属夫君。
二十七叔父书来说东都故居如昔
晁公溯（宋代）

吴蜀相望万时程，经年书到说都城。
御沟犹泛宫花出，春草还依辇路生。
京洛衣冠皆去国，东南父老亦伤情。
郑公乡里闻如故，谁道胡儿解弛兵。
翔泳堂酒边
白珽（元代）

瑰辞度得雪儿歌，浓墨斜书碧玉柯。醉折芙蓉薰酒盏，里湖凉似外湖多。
和韩御史题滕王阁韵
王义山（宋代）

喜瞻御史又来临，感慨登高此兴深。
许大乾坤付杯酒，几多景物入孤吟。
惭无王勃诗家数，赖有韩公记古今。
休讶江东暮云隔，相逢萍水两知心。
放下庵即事三绝
范成大（宋代）

病後天魔不战降，梦中千顷白鸥江。
心空境寂声尘尽，却爱秋蝇扑纸窗。
月夜阻风，泊舟太湖石塘南头四首
杨万里（宋代）

过湖未得匹如闲，何幸湖心泊画船。
宇宙中间都是月，波涛外面更无天。
谁知造物将奇观，不与伧人付谪仙。
管领渠侬无一物，镂冰剪雪作新篇。
春日芙蓉园侍宴应制
宋之问（唐代）

年光竹里遍，春色杏间遥。烟气笼青阁，流文荡画桥。

飞花随蝶舞，艳曲伴莺娇。今日陪欢豫，还疑陟紫霄。
湘中弦
邹亮（明代）

缈缈烟波带白摐，露寒风细月如银。
沙棠舟上愁回首，只听猿声不见人。
赠啸月岩吴居士
郭祥正（宋代）

幅巾藜杖客浮山，便隐深岩避世喧。每见月华何事啸，此身聊欲伴孤猿。
与邵国贤夜话东林
钱文（宋代）

洗空诗障天河水，平荡高怀太岳云。今夜江清星月冷，两人无睡话斯文。
生番歌
柯培元（清代）

风藤缠挂傀儡山，山前山后阴且寒。怪石丛箐巨龟卧，横根老干修蛇盘。

呦鹿成群觅仙草，捷猿结伴寻甘泉。蕉叶为庐竹为壁，松皮作瓦棕作椽。

中有毛人聚赤族，喧作鸟语攀云端。黔面文身喜跳舞，唐人头颅汉人奸。

或言嬴秦遣徐福，或言零丁洋贩船。或言云南梁王后，或言日本荷兰传。

不识不知竟太古，以似以续为葛天。薙发输饷归王化，女则学织男耕田。

人生大欲先饮食，此辈喜见汉衣冠。我朝舆图轶千古，梯山杭海暨极边。

天之所生地所载，几希禽兽诚可叹。吁嗟乎，此亦穷黎无告者，圣人仁政怀与安。
论语·首序
陈普（宋代）

东鲁气势已崔嵬，彼妇无端汶上来。
天地未开尧舜运，子西晏子亦桓{鬼隹}。
桐柏碑
胡融（宋代）

韩公在大历，高名悬日月。
游戏翰墨场，八分独奇绝。
遥嗤程邈翰，近鄙伯喈拙。
我来桐柏巅，洗眼见碑碣。
峍屼挟风霜，钟簴粲成列。
龟跗閟琳宇，铁画照清越。
至今毡墨工，石本走胡越。
引袖拂台山，山尽字乃灭。
读冯稚谟游武夷诗
欧必元（明代）

万里东游紫气寒，杖藜随地足盘桓。幔亭云护曾孙宴，石灶金成羽客丹。

吸露一杯分上茗，悬崖千丈挂飞湍。归来莫浪誇新句，社事飘零不忍看。
送柳澥下第出京
张方平（宋代）

少年心骨壮，功名期力殉。文邀马卿评，剑谒猿公问。

御良骥足逸，胡为车三偾。浮沈道所尚，穷达天之分。

迹从逍遥游，心与洪濛论。姑佩湛卢归，休复较铦钝。
菊花新
葛长庚（宋代）

雪牖风轩度岁。时听芭蕉，雨声凄恻。情多易感，渐不觉鬓成丝。忽又成千古，诮如梦里。

西山南浦尽秋意。一望芦花飞。有一点沙鸥，点破松梢翠。凄然念起。觉两腋凉飙细。诗兴浑飞在渔乡橘里。
七夕
黄奉（明代）

寂寞榆阴下，江天意独饶。秋风吹不尽，夜月去迢迢。

正忆东林社，遥闻碧玉箫。星河何处望，幽思转无聊。
送日本僧之京
郑东（元代）

万里乘涛来绝海，中朝冠盖尽相知。丹丘博士与饮酒，青城先相邀赋诗。

传钵底须归故国，把文遂欲动京师。绝怜船上看春色，二月官河水发时。
北征
汪元量（宋代）

北师有严程，挽我投燕京。
挟此万卷书，明发万里行。
出门隔山岳，未知死与生。
三宫锦帆张，粉阵吹鸾笙。
遗氓拜路傍，号哭皆失声。
吴山何青青，吴水何泠泠。
山水岂有极，天地终无情。
回首叫重华，苍梧云正横。
耕图二十一首·耖
楼璹（宋代）

脱绔下田中，盎浆著塍尾。
巡行遍畦畛，扶耖均泥滓。
迟迟春日斜，稍稍樵歌起。
薄暮佩牛归，共浴前谿水。
乙卯都门杂感 其二
唐烜（清代）

未能追古哲，不敢傲时人。衰病惭通隐，羁栖学任真。

镜中吟态苦，衣上酒痕新。去住都非计，閒愁怕损神。
礼三祖智鉴禅师塔
释正觉（宋代）

道无拣择，水深山嶷。
祖无出没，月寒天碧。
不萌枝上觉华春，无影树头灵鸟宅。
天柱巍峩兮星河泻清，石牛哮吼兮洞云生白。
登海州楼
王珪（宋代）

城外沧溟日夜流，城南山直对城楼。
溪田雨足禾先熟，海树风高叶易秋。
疏傅里闾寻故老，秦皇车甲想东游。
客心不待伤千里，槛外风烟尽是愁。
寿春郡王阁春帖子
夏竦（宋代）

缇室葭灰飞律管，凤闱春色动年芳。
仙源积庆诚无际，永戴宸慈袭美祥。
途中诗
杨奇鲲（唐代）

□□□□□□□，□□□□□□□。风里浪花吹更白，雨中山色洗还青。

海鸥聚处窗前见，林狖啼时枕上听。此际自然无限趣，王程不敢暂留停。
次韵章禹直开元寺观画壁兼简李德素
黄庭坚（宋代）

丹青古藏壁，风雨饱侵食。
拂尘开藻鉴，志士泪沾臆。
灵山远飞来，不可以智测。
龙神湛回向，拥卫立剑戟。
依稀吴生手，旌旆略可识。
鸿蒙插楼殿，毫发数动植。
广林瞻二圣，有众拱万亿。
飞行凑六合，揽取著一席。
人人开生面，绝妙推心得。
李侯天机深，指点目所及。
三生石上梦，天乐鸣我侧。
幽寻前日事，晦明忽复易。
章生南溟鹏，笼槛锁六翮。
能同寂寞游，浊酒聊放适。
西风叶萧萧，蟋蟀依墙壁。
家无万金产，四邻碪声急。
藜羹傲鼎食，蓝缕亦山立。
并船有歌姝，粉白眉黛黑。
期公开颜笑，醉语杂翰墨。
不须谈俗事，秖令人气塞。
残春连雨中偶作怀故人
齐己（唐代）

南邻阻杖藜，屐齿绕床泥。漠漠门长掩，迟迟日又西。

不知何兴味，更有好诗题。还忆东林否，行苔傍虎溪。
寄林运使三首 其二
赵蕃（宋代）

门第违离又一冬，素书寥阔便艰通。身随回雁辞湘水，官许骑驴看华峰。

人笑半生耽落拓，自欣三径著疏慵。顾惭囊粟无功受，勤动终年是老农。
运粮行
刘克庄（宋代）

极边官军守战场，次边丁壮俱运粮。
县符旁午催调发，大车小车声轧轧，霜寒晷短路又滑，担夫肩穿牛蹄脱。
呜呼！汉军何日屯渭滨，营中子弟皆耕人？
酬王太博见寄
魏野（宋代）

锦川谁为寄阳春，清净堂中清净人。
二十八言刊石处，长如列宿照闲身。
晚渡扬子江却寄江南亲故
权德舆（唐代）

返照满寒流，轻舟任摇漾。支颐见千里，烟景非一状。

远岫有无中，片帆风水上。天清去鸟灭，浦迥寒沙涨。

树晚叠秋岚，江空翻宿浪。胸中千万虑，对此一清旷。

回首碧云深，佳人不可望。
句
谌祜（宋代）

风雨黄花秋兴熟，江湖归路客愁轻。
十二时歌 其七
释印肃（宋代）

晡时申，衙鼓鼕鼕妙意新。括地该天人该会，如飘野马入迷津。

该取相，勿疏亲，露体堂堂绝翳尘。屠儿一念无诸业，龙女逡巡作佛身。
与吴元瀚话旧
徐熥（明代）

久客还家叹敝裘，对君犹自起离愁。数茎白发尊前泪，九曲青山梦里游。

松径夕阳秋系马，竹房疏雨午啼鸠。明朝又作匆匆别，目断西风独倚楼。
送王春明十二归锡山
黄振（清代）

秋深黄叶里，人去断鸿边。落日低帆影，乡心隔水烟。

山寒江上色，诗澹世间缘。好结临崖屋，观书种秫田。
和主司王起（一作和主司王仆射酬周侍郎贺放榜）
高退之（唐代）

昔年桃李已滋荣，今日兰荪又发生。葑菲采时皆有道，

权衡分处且无情。叨陪鸳鹭朝天客，共作门阑出谷莺。

何事感恩偏觉重，忽闻金榜扣柴荆。
偈三首 其一
释介谌（宋代）

出西天，入东土。云从龙，风从虎。一任诸方点头。
真宗奉圣祖玉清昭应宫十一首
真宗（宋代）

巍巍真宇，奕诙殊庭。
规模太紫，炳焕丹青。
元命祗答，大献是经。
多平有践，丕应无形。
肆设金石，声闻杳冥。
儜回飚骚，永祐基扃。
咏史诗。武关
胡曾（唐代）

战国相持竟不休，武关才掩楚王忧。

出门若取灵均语，岂作咸阳一死囚。
水乡酌别但能之主管，能之将过石康
范成大（宋代）

南郭河桥市井喧，绿荷香处有江天。
一帘梅雨炉烟外，三叠阳关烛泪前。
马耳西风君并海，船头北渚我归田。
後期只恐参商似，且醉金槽四十弦。
题兰亭帖
建炎民谣（宋代）

少游写就兰亭叙，逸少英姿殆昔人。
我祖同为长公客，每於翰墨契精神。
次李巽伯韵
刘子翚（宋代）

蜡封泥印了不勤，索居十载常念群。
恋乡宁饮建溪水，怀友忽梦龟山云。
閒中意度不沾俗，老去词华全付君。
阿戎来归得新语，戏笔报谢非夸文。
代书寄张司封吟
邵雍（宋代）

天机时事不相差，老后□□□□□。
□□□□去□□，□□□□□□□。
□□□□□□□，□□□□□可嗟。
唯有□风一杯酒，忆君□□□□□。
世弼原上晚望和韵见寄因复之 其一
欧阳澈（宋代）

绿消暮霭满空秋，念远凭高陇上游。一片孤云生远岫，数声断雁落寒流。

风前无绪愁闻笛，天际何人误识舟。步月可寻岩下叟，试将圆玉锁神头。
玉楼春
佚名（宋代）

腊前先报东君信。清似龙涎香得润。黄轻不肯整齐开，比着红梅仍旧韵。纤枝瘦绿天生嫩。可惜轻寒摧挫损。刘郎只解误桃花，怅恨今年春又尽。
重阳不见菊次诸公韵
朱翌（宋代）

归去思陶令，安时似子舆。
近知园可灌，唯恐菊相疏。
酒幸浓如珀，诗令价重渠。
看花随早晚，何必更因徐。
夜泊九江
崔道融（唐代）

夜泊江门外，欢声月里楼。明朝归去路，犹隔洞庭秋。
成左二仲甫论诗 其一
庄宇逵（清代）

飏言肇虞廷，断竹传古调。咏诗本言志，风雅原忠孝。

灵均继三百，以神不以貌。柴桑元气流，高节罗众妙。

大化敷文章，真机泄窔奥。流莺语清晨，园林春色到。

月过生花光，风来响泉窍。俯拾惟自然，天籁谁能效。
又前韵 其三
项安世（宋代）

何须纸上十分名，且乐尊前现在情。两鬓雪霜心尚骇，万般情伪老方更。
晚望
黄媛贞（清代）

秋空木叶寒，日落湖云冷。微雨滴梧桐，安知别离恨。
登澄台观海
六十七（清代）

层台爽气豁双眸，远望沧溟万顷收。赤雾衔将红日暮，银涛拍破碧云秋。

鲲鹏飞击三千水，岛屿平堆十二楼。极目神州渺无际，东南形胜此间浮。
题尧年叔水交山庄
黄鸿中（清代）

路随流水入，门对最高峰。叶落千山雨，泉鸣五夜钟。

欲眠时枕石，间坐为听松。也有喧阗处，秋蝉与壁蛩。
杏花天 其三 题杏花春禽扇面挂轴
高观国（宋代）

花凝露湿燕脂透。是彩笔、丹青染就。粉绡帕入班姬手。舒卷清寒时候。

春禽静、来窥晴昼。问冷落、芳心知否。不愁院宇东风骤。日日娇红如旧。
过太乙观贾生房
王维（唐代）

昔余栖遁日，之子烟霞邻。共携松叶酒，俱篸竹皮巾。

攀林遍岩洞，采药无冬春。谬以道门子，征为骖御臣。

常恐丹液就，先我紫阳宾。夭促万涂尽，哀伤百虑新。

迹峻不容俗，才多反累真。泣对双泉水，还山无主人。
茉莉
德日（清代）

一笑风前尽吐香，摘来几朵倍芬芳。琼姿馥馥羞珠翠，留与婵娟助晚妆。
望茅山六言三首
周文璞（宋代）

蒋家兄弟清古，著书互相推宗。
抟土划沙戏剧，穿岗度岭从容。
塞下曲
张玉娘（宋代）

寒入关榆霜满天，铁衣马上枕戈眠。愁生画角乡心破，月度深闺旧梦牵。

愁绝惊闻边骑报，匈奴已牧陇西还。
庭中芍药后牡丹发偶尔成咏聊以寄兴
区大相（明代）

庭前芍药朵，开向牡丹傍。本以容华妒，翻令先后芳。

日临霞绚彩，风动露凝香。绝艳既移目，新爱亦煎肠。

荣落一如此，何须情恨伤。
句
释仪（宋代）

片帆忽逐飞鸿去，知落谁山第几重。
无罪言
赵汝绩（宋代）

哀哀民何辜，遭此凶歉厄。
初闻数米炊，次复并日食。
草根掘欲尽，木皮屑不给。
疲老就枯僵，少壮作捐瘠。
千百存什一，乌喙仍菜色。
朝忧夕恐惧，不得见新麦。
城市逐末徒，奔走困贵籴。
剥床遂及肤，近半死于疫。
吾皇素仁惠，一念轸饥溺。
发粟通有无，宽逋已徵索。
郡县乏宣化，鞭扑庭下赤。
贪官猴而冠，健吏虎而翼。
天灾偶参会，人意莫致诘。
淮楚困烽尘，荆蜀毙锋镝。
湘潭烦调戌，洪赣事供亿。
昔闻憔内地，可以称乐国。
岂料一年饥，狼狈如此极。
公卿饱舆台，王侯罗第宅。
私财足苞苴，公帑罄符籍。
匪难活民命，何以寿国脉。
子牟心徒劳，之武壮自惜。
安得扣九关，玉阶面咫尺。
天地本至仁，君臣愿一德。
贤人斯在位，能者各效职。
太守务循良，监司去姑息。
智则谋朝野，勇则卫疆场。
自然风雨时，自然稼穑植。
自然至和生，自然元气实。
何忧乎驩兜，何畏乎强敌。
勿罪狂斐言，斯言定金石。
观近报
李正民（宋代）

眼看时事又更新，尚对黄花笑逐臣。凫雁去来缘底事，功名真复付何人。
留江城
董嗣杲（宋代）

灌城眠食叹羁身，凭晓偏惊索镜心。
南纪山川秋望远，西湖风镜夜怀深。
功名鬼妒投机罕，诗酒天嗔绝侣寻。
陈迹自应迟料事，断鸿信杳况云阴。
与西寺月石桥二首
陈著（宋代）

脊梁硬竖支撑佛，心地平铺济渡人。
不比天台无用物，只将奇险诳愚民。
次韵木犀
姜特立（宋代）

老火西驰烧邓林，此花孤绝更清深。
犀纹隐隐通肌骨，羽葆层层间彩金。
残蕊尚堪然古鼎，生香长得汎秋砧。
形容尽入寺人笔，不为唐贤吹陆沉。
还都帆诗
湛方生（魏晋）

高岳万丈峻，长湖千里清。白沙穷年洁，林松冬夏青。

水无暂停流，木有千载贞。寤言赋新诗，忽忘羁客情。
【仙吕】村里迓鼓
贯石屏（元代）

我向这水边林下，盖一座竹篱茅舍。闲时节观山玩水，闷来和渔樵闲话。我
将这绿柳栽，黄菊种，山林如画。闷来时看翠山，观绿水，指落花，呀，锁住我
这心猿意马。
【元和令】将柴门掩落霞，明月向杖头挂。我则见青山影里钓鱼槎，慢腾腾
间潇洒。闷来独自对天涯，荡村醪饮兴加。
【上马娇】鱼旋拿，柴旋打。无事掩荆笆，醉时节卧在葫芦架。咱，睡起时
节旋去烹茶。
【游四门】药炉经卷作生涯，学种邵平瓜。渊明赏菊在东篱下，终日饮流霞。
咱，向炉内炼丹砂。
【胜葫芦】我则待散诞逍遥闲笑耍，左右种桑麻，闲看园林噪晚鸦。心无牵
挂，蹇驴闲跨，游玩野人家。
【后庭花】我将这嫩蔓菁带叶煎，细芋糕油内炸。白酒磁杯咽，野花头上插。
兴来时笑呷呷，村醪饮罢。绕柴扉水一洼，近山村看落花，是蓬莱天地家。
【青哥儿】呀，看一带云山，云山如画，端的是景物，景物堪夸。剩下残山
向那答？心无牵挂，树林之下，椰瓢高挂。冷清清无是无非诵《南华》。这里乾
坤大。
霁后登唐兴寺水阁
杜荀鹤（唐代）

一雨三秋色，萧条古寺间。无端登水阁，有处似家山。

白日生新事，何时得暂闲。将知老僧意，未必恋松关。
谢淅东赵宪使
宋伯仁（宋代）

未肯归耕负郭田，举杯方欲问青天。
乡心固忆张翰脍，壮志还青祖逖鞭。
政化一番新事业，春风千里赖陶甄。
男儿得遇人知忆，愿听鸡声夜不眠。
致明赠茯苓如婴孩状以诗为报
刘子翚（宋代）

老松寒不死，密壤聚流脂。
小斸凌苍翠。深藏发怪奇。
应怜霜鬓客，为寄玉婴儿。
屑饵消残疢，同寻汗漫期。
诗一首
曾巩（宋代）

食肉遗马肝，未为不知味。
食鱼必河豚，此理果何谓。
非鳞亦非介，芒否则皮如蝟。
见形固可憎，况复论肠胃。
颂古
释道颜（宋代）

南泉不指净瓶，隐峰何曾泻水。
从教打瓦钻龟，佛法不在这里。
相国晋公挽歌二首 其二
顾况（唐代）

凝笳催晓奠，丹旐向青山。夕照新茔近，秋风故吏还。

本朝光汉代，从此扫胡关。今日天难问，浮云满世间。
九江道上黄菊盛开经数百里不绝传是东篱遗种
万承苍（清代）

江州古时路，黄花翳连冈。举世无人识，飘零随哓霜。

陶公感萧无，采之助飞觞。遂令千载后，华屋延秋光。

亭亭金石姿，不随世炎凉。清泉濯宿根，空山抱孤芳。

一承君子顾，纫结古锦囊。岂惟制颓龄，令德滋日章。

所以浮湘者，亦欲餐其英。柴桑今为墟，此意谁与明。
梅花谢嘲
张侃（宋代）

骚客多吟咏，无非泥酒杯。君知侬澹泊，岁岁几番来。
泪二首
刘筠（宋代）

雍门琴罢已浪浪，更上牛山半夕阳。
楚泽云迷千里目，蓟门歌夕九回肠。
寒梅带雨飘离席，尺素停灯作报章。
湘水乾未终未尽，岂徒万点寄疏篁。
学书二首
欧阳修（宋代）

学书不觉夜，但怪西窗暗。
病目故已昏，墨不分浓淡。
人生不自故，劳苦殊无憾。
所得乃虚名，荣华俄顷暂。
岂止学书然，作铭聊自鉴。
云海谣赠郑生德徽
洪饴孙（清代）

名山变幻不可知，飞云作海何恢奇。淋漓元气来无时，倏忽波恢纷交驰。

霞光融融动晨曦，万顷旋见堆琉璃。此时群仙笑且嬉，手弄云水相追随。

莲华峰头望陆离，如坐翠艇游天池。仙僧行脚经年载，为我明明说真宰。

五更天风变崔嵬，独坐云门看挥洒。前峰后峰荡晴采，似云非云海非海。

烟鬟螺髻须臾改，一气冥濛卷块垒。莲蕊松林尽蓓蕾，共入烟云化苍澥，下视奔腾动堪骇。

天都翠微参碧穹，灵气上与层霄通。阴晴朝夕各不同，如启橐籥开元宫。

初见谷口云滃滃，忽觉天半波汹汹。三十六朵青芙蓉，动影出入苍涛中。

翠嶂都觉浮虚空，天日无际博桑红。浮丘生与容成公，跨鲤游戏乘仙风。

下界时响泠泠钟，到眼浩荡开心胸。岂有旋转推鸿濛，造化幻影知无穷。

风声水声去何疾，云兮海兮转无迹。皎皎羲轮照奇石，依旧诸峰挺寒碧。

我为云海谣，欲作云海樵。黄山山头暮复朝，日餐流瀣居云巢。

云为醴兮星为瓢，吐纳清气如灵潮。芝膏朮饵手自调，俯弃尘世同鸿毛。

列真一旦抗手招，为驾采鹿驱仙轺。东溯溟渤西神皋，瞬息千里何飘摇。

空中雅奏鸣天韶，可以狎视烟海穷云霄。喜君却住黄山坳，逸气欲与山争高。

通眉秀骨森清标，爱客为我披蓬茅。君诗君笔亦复超，我歌我谣庶勿嘲。

君不见山南阴阴杂檀柘，我有先人白云舍。鹤背从君傥同跨，遥指横云古峰下。
读苏叔党汝州北山杂诗次其韵
陆游（宋代）

旧絮补破襦，生薪续微火；惸孤有冻死，自视亦已过。
邻翁冒风雪，斗酒持饮我。
尖团擘霜蟹，丹漆飣山果。
欣然共笑语，何止宽寒饿。
布被拥更阑，招魂不须些。
射亭
王安石（宋代）

因射构兹亭，序贤仍阅兵。
庶民观礼教，群寇避威声。
城垒前相壮，溪山势尽倾。
宜哉百里地，浮鼓未尝鸣。
赠韩术士
项安世（宋代）

睡过春星十二番，牙疏发脱久知难。
捉将官里兵良苦，放入山间枕乍安。
举世知君能安式，不愁无客问弹冠。
毋多夺我枚回渚，厚笠轻蓑老竹竿。
遗临平监吏
朱冲和（唐代）

三千里外布干戈，果得鲸鲵入网罗。

今日宝刀无杀气，只缘君处受恩多。
为湖州赵村净妙庵主僧赋
卫宗武（宋代）

自披五戒如来佛，十年面壁坐天目。
归来满袖唯白云，徒得声名喧世俗。
碧玉嶙刚烟雾堆，凿开混沌加架突兀。
不鞭而来争献助，斩木指囷人不惜。
僧寮佛屋俱落成，撑空只欠涂金碧。
精庐不独为安身，海纳诸方禅悦食。
上人湛然一太虚，直觉端由真净得。
是心已证涅槃心，妙处岂容言语诘。
故於题扁发其机，要使人人个中觅。
学徒释侣有能然，从兹作祖而成佛。
大展坐具阐道场，胜地名山须卓锡。
法筵乃见龙象尊，天池且作鹍鹏息。
书来谓逮菊花期，莲社绅緌应毕集。
远师如肯致渊明，亦拟袖香跻丈室。
禅人写师真请赞
释慧远（宋代）

到处说禅说道，为人入水入泥。
半生出来住院，一□断送头皮。
赞也得，毁也得，
临济便是白拈贼。贼贼，
也只当甚乾罗卜
狎鸥亭同赏芍药
韩琦（宋代）

家园经赏复官园，芍药多名两共妍。醉白堂前淮海艳，狎鸥亭下凤麟天。

楼妆瑞玉千层密，冠缕真金半尺圆。不斗诗豪开酒户，是将倾国欲轻捐。
题黎泉山吟卷二首 其二
萧立之（宋代）

杜说在山泉水清，泉山诗好称诗名。如今山外正多事，泉出山来应太平。
读《开元天宝遗事》三首
苏轼（宋代）

姚宋亡来事事生，一官铢重万人轻。
朔方老将风流在，不取西蕃石堡城。
癸未生朝幸庵翁诗为寿和答并以寿翁 其二
林俊（明代）

海日苍凉辍视朝，病坊旬浃愧甄陶。因高祗觉邱陵小，仰止真怜泰华高。

虎帐令严看节制，鹤袍名重副逍遥。南阳捷上天颜慰，宴罢从容下紫霄。
前有一樽酒行
朱诚泳（明代）

前有一樽酒，当筵艳绮罗。谁能寿千岁，不饮复如何。
苍玉洞分韵得浅字
萧立之（宋代）

霜林无留红，石气寒剪剪。春风何时来，玉树破花茧。

聊持一樽酒，陟此云外巘。流香入诗脾，汲影漱清浅。
以同心之言其臭如兰为韵寄李子先
黄庭坚（宋代）

携手力不足，七年坐乖离。
愁思不能眠，起视夜何其。
残月挂破镜，寒星满天垂。
明明故人心，维斗终不移。
即席十韵
吴融（唐代）

住处方窥宋，平生未嫁卢。
暖金轻铸骨，寒玉细凝肤。
妒蝶长成伴，伤鸾耐得孤。
城堪迷下蔡，台合上姑苏。
弄眼难降柳，含茸欲斗蒲。
生凉云母扇，直夜博山炉。
翡翠交妆镜，鸳鸯入画图。
无心同石转，有泪约泉枯。
猿渴应须见，鹰饥只待呼。
银河正清浅，霓节过来无。
丙辰十月风日积煖浙间花卉俱开
曾丰（宋代）

广东冬气作春蒸，浙土如之得我惊。桃李猖狂争窃发，昆虫龌龊学微行。

向南柳可为先进，投北梅犹是后生。物理乘除自相补，速成未必似迟成。
西城三绝句 其一 愁台
韩维（宋代）

暖风和日著人来，细柳高榆抱径回。我为伤春足悲恨，不禁驱马上愁台。
泊舟
陆游（宋代）

蘸岸烟波檥画船，幅巾萧散饯流年。
两行杨柳吹晴雪，只著啼莺未著蝉。
风吹枝上花
沈周（明代）

风吹枝上花，嫣然发春红。吹落忽在地，利害同一风。

妾初托君爱，谓妾如花容。容在爱先弛，不能保其终。

妾愿化为金，亦愿化为石。坚久保君心，贞固保君德。

百年在恩爱，莫以妾颜色。
苦雨
费宏（明代）

今年春雨疑天漏，十日都无一日晴。游处每劳持具出，梦回常厌打窗声。

照泥犹自愁星点，仰瓦何当罪月行。真宰怜民应上诉，须留馀沥佐秋成。
银河
王初（唐代）

阊阖疏云漏绛津，桥头秋夜鹊飞频。犹残仙媛湔裙水，

几见星妃度袜尘。历历素榆飘玉叶，涓涓清月湿冰轮。

年来若有乘槎客，为吊波灵是楚臣。
鸳鸯
杜牧（唐代）

两两戏沙汀，长疑画不成。锦机争织样，歌曲爱呼名。

好育顾栖息，堪怜泛浅清。凫鸥皆尔类，惟羡独含情。
喜雨
杜甫（唐代）

南国旱无雨，今朝江出云。入空才漠漠，洒迥已纷纷。

巢燕高飞尽，林花润色分。晚来声不绝，应得夜深闻。
射覆巾子
佚名（唐代）

近来好裹束，各自竞尖新。秤无三五两，因何号一斤。
南楼
李弥逊（宋代）

百尺危楼枕水滨，风烟入眼乱纷纷。
趁虚渔唱来成市，入垅田歌去作群。
阁雨云深山着帽，驾潮风急浪翻云。
寄言残夜明楼月，莫负胡床老使君。
【正宫】塞鸿秋
郑光祖（元代）

门前五柳江侵路，庄儿紧靠白苹渡。除彭泽县令无心做，渊明老子达时务。频将浊酒沽，识破兴亡数，醉时节笑捻着黄花去。
雨余梨雪开香玉，风和柳线摇新绿。日融桃锦堆红树，烟迷苔色铺青褥。王维旧画图，杜甫新诗句。怎相逢不饮空归去。
金谷园那得三生富，铁门限枉作千年妒。汨罗江空氢三闾污，北邙山谁是千钟禄？想应陶令杯，不到刘伶墓。怎相逢不饮空归去。
草屦
许棐（宋代）

江湖蓑笠旧交情，石滑泥深步转轻。恰是革华踪迹险，宦程高处越难行。
读李白集用奴字韵
李纲（宋代）

谪仙英豪盖一世，醉使力士如使奴。当时左右悉谀佞，惊怪恇使应逃逋。

我生端在千载后，祭公只用一束刍。遗编凛凛有生气，玩味无斁谁如吾。
真师约过寄老庵雨不止两日不得往小霁辄涉淖以契前约次其所示韵庵壁有孙莘老秦少游刘贡父诸君诗
李之仪（宋代）

一接深言一点头，离骚致处未为幽。不嫌坏路容连步，且欲他为作旧游。

翰墨抑扬虽已晚，林泉栖止会终收。孤云祗恐元无定，候我归来共此丘。
书马如文石门居
无可（唐代）

别业逸高情，暮泉喧客亭。林回天阙近，雨过石门青。

野果谁来拾，山禽独卧听。要迎文会友，时复扫柴扃。
绿杨桥
成廷圭（元代）

长溪春涨碧溶溶，烟雨空濛湿采虹。何事吹箫度清夜，断堤杨柳月明中。
寓宁庵纵步
邓深（宋代）

野润雨初歇，晓阴云未开。访君行李处，许我杖藜来。

及到田家问，还闻辙迹回。西风黄叶下，怅望立苍苔。
和运司园亭 其一 西园
丰稷（宋代）

仙化二十四，境远难遍探。锦城使君园，雅与云洞参。

回光试一览，紫翠绝西南。池映金波静，花沾玉露甘。
咏史乐府十二章·三司告
程盛修（清代）

领三司，掌钱谷，胡为不入君王目？春秋鼎盛府库余，丰亨豫大非良图。

不见朝无先识李太初，祥符中叶进天书。
偈颂八十五首 其三
释妙伦（宋代）

穿人鼻孔，换人眼睛。都来只是这一句子，如何见得，题目分明。
沈十四拾遗新竹生读经处同诸公之作
王维（唐代）

闲居日清静，修竹自檀栾。嫩节留馀箨，新业出旧阑。

细枝风响留，疏影月光寒。乐府裁龙笛，渔家伐钓竿。

何如道门里，青翠拂仙坛。
陈莹中由左司谏谪廉相见于兴化同渡湘江宿道林寺夜论华严宗
释德洪（宋代）

范韩醉倒眠荒丘，撼之不应民始愁。天生公副天下望，雷霆声始塞九州。

立朝严冷传铁面，坐令鼠辈惊鱼头。上前论事伤太直，逆鳞投笏来南陬。

长沙共渡一水碧，中流笑语惊沙鸥。湘西古寺夜对榻，高论自破千人浮。

华藏法界在掌握，遇缘即宗甘自由。世惊海隅在万里，我视阎浮同一沤。

坐中忽举毗卢印，印海印毛皆遍周。大哉此法本无碍，从公一游容我不。
赠答史院从事
贾益谦（金朝）

见说才名自妙年，多惭政府旧妨贤。物华天宝无今古，凤阁鸾妨孰后先。

郑圃道尊何敢望，济南书在子当传。莫言老眼昏花满，及见风鹏上九天。
寄赵碧澜
顾逢（宋代）

琴诗山水乐，顿与世情疏。
每到相思际，还看所寄书。
春风肥野蕨，晓雨润园蔬。
此地能容我，同君一处居。
送彭翼庵博士之官昆山
孙继皋（明代）

一毡随牒领青衿，儒行才名众所钦。故国江东山似绣，诸生门下玉为林。

玄亭载酒朋来乐，绛帐传经老去心。荐祢何人惭启事，弹琴空自说知音。
挽赵凡夫（二首）
王微（南北朝）

吴中真陨少微星，洞中犹摹石上经。
耆旧凋残猿鹤怨，支硎山色为谁青。
胡清卿来访留一日亟求去云欲谒郑宰因以小诗
王炎（宋代）

跋涉山川岁一归，奚奴古锦惯相随。
自怜机杼无遗巧，却怪珠玑不疗饥。
酌酒挽君浇舌本，解骖许我话心期。
空囊羞涩将焉往，笑说凫仙旧见知。
岳麓寺
赵汝譡（宋代）

霁景映苍麓，岚光泛层峦。
清和惬幽步，窈缭穷遐观。
偶与文会惬，未觉心赏阑。
一窗奥明具，万象高下宽。
城郭隐沙际，庙宫见林端。
引润日流厨，取泉时出山。
摩挲云杉去，惆怅烟竹寒。
嘤鸣感伐木，肥遯思考槃。
邹公有荒台，百世名不刊。
悠悠湘波去，使我空长欢。
偈颂一百二十三首
释普度（宋代）

长一线，一线长。
眼闻耳见，不用商量。
流水断桥梅破萼，枝南枝北一般春。
送冀州李团练
宋祁（宋代）

雪云寒气著离杯，道北轻风大旆开。
太守直居千骑上，将军仍旆九天来。
征鼙曲曲渔阳掺，后乘人人邺下材。
忠孝相移难两遂，沁园归恋遍兰陔。
颂古四十五首
释慧远（宋代）

浓云泼墨半遮山，碎雨跳珠乱入船。
卷导风来忽吹散，望湖楼下水如天。
书日用事
陆游（宋代）

一裘良已暖，半菽可无饥。
养气戒多语，端居如有思。
私心须自胜，己过遣谁知？耄齿尤当勉，常忧寸晷移。
虎头记
程敏政（明代）

豸角昔为吴郡守，虎头长赠长康孙。居人一日知名字，请药纷纷出葑门。
贺新郎·乡士以狂得罪赋此饯行
蒋捷（宋代）

甚矣君狂矣。想胸中、些儿磊磈，酒浇不去。据我看来何所似，一似韩家五鬼。又一似、杨家风子。怪鸟啾啾鸣未了，被天公、捉在樊笼里。这一错，铁难铸。
濯溪雨涨荆溪水。送君归、斩蛟桥外，水光清处。世上恨无楼百尺，装着许多俊气。做弄得、栖栖如此。临别赠言朋友事，有殷勤、六字君听取：节饮食，慎言语。
咏刀鲚二首 其一
王源生（清代）

自昔鱼肠将剑号，几时剑又幻鱼身。乘潮恍拥银刀队，溉釜能充玉馔珍。

湖上腥风春二月，市中高价值千缗。杀机此日盈江海，跋浪长鲸惯逞人。
题吴县叶渔庄司马承桂五湖渔庄图 其二
王锡九（清代）

依然人境绝尘埃，最好扁舟一溯洄。七十二峰青到眼，夕阳红处钓船来。
闻瀑布冰折
马戴（唐代）

万仞冰峭折，寒声投白云。光摇山月堕，我向石床闻。
禅人并化主写真求赞
释正觉（宋代）

真见无形，真得无名。
全超影响，妙出尘情。
夜冷露濡而斗湿，天妙霁阔而河横。
无住而住，无生而生。
相随却到门门底，楼阁关开弹指声。
连理枝 在襄州作
刘过（宋代）

晚入纱窗静。戏弄菱花镜。翠袖轻匀，玉纤弹去，小妆红粉。画行轻、愁外两青山，与尊前离恨。
宿酒醺难醒。笑记香肩并。暖借莲腮，碧云微透，晕眉斜印。最多情、生怕外轻猜，拭香津微揾。
题赵敬重游钱塘卷
李昌祺（明代）

诏南有客三十强，壮心锐欲穷远方。辔按追风俊叱拨，舟乘破浪轻艅艎。

绝伦帽顶猫睛嵌，异样绦环玛瑙装。资生有利随时逐，遇景无妨判醉偿。

充盈货贝倾同侣，磊落情怀超众商。半生浙水久留恋，览胜探奇浑未倦。

楮塘芝坞幽寻数，篁岭苏堤冶游遍。煮茶频汲白公泉，沉沙屡访钱王箭。

香罗细葛良工裁，嫩藕鲜菱老翁献。恨无磨勒盗红绡，喜有芳华侍纨扇。

段桥西畔总宜船，万倾湖波绿浸天。两岸高峰拥禅刹，四时妙乐沸歌弦。

保叔塔存僧已去，秦皇缆朽石犹传。且向人间作财主，岂须世外为神仙。

莫辜汗漫江湖好，千金买笑度流年。
劝醉
元稹（唐代）

窦家能酿销愁酒，但是愁人便与销。

愿我共君俱寂寞，只应连夜复连朝。
蝶恋花（春思）
吴礼之（宋代）

睡思厌厌莺唤起。帘卷东风，犹未堪梳洗。眼细眉长云拥髻。笑垂罗袖熏沉水。

媚态盈盈闲举止。只有江梅，清韵能相比。诗酒琴棋歌舞地。又还同醉春风里。
太上皇后閤春帖子 其二
许及之（宋代）

母道齐皇极，韶光傍寿觞。徽音家庆集，随辇奉尊章。
奉礼歌
佚名（宋代）

皇泽均普，群生遂。万宇和祔，讲天津、合祭圣宗神祖，八音钧奏谐节。堂上荐鸣球，琴瑟击。越布濩、霜空静，月华凝、光景蔼蔼。纷纷晓霞披。和铃作、鸾舆回。天人共睹，庆无疆、祚崇明祀。五辂驾、腾黄纯驷。旗常扈跸严环卫。公卿奉引，虚徐弛道，祲容靡。葱葱郁郁，祥风瑞霭。发天光旖旎。锡羡丰融，漏泉该浃，上恩遐被。群心豫，颂声作，皇德至，侔乾贶，浩浩霈。
李秀峰见示旧游庐山诸诗即用其和紫霞真人游白鹿洞歌原韵率成一章以志向往
金武祥（清代）

我昔渡彭蠡，始见匡庐峰。可惜风利不得泊，船头怅望云重重。

李侯有佳句，题遍青芙蓉。七贤五老恣吟眺，真人诩我庐山逢。

嗟我局促受袜靾，何时尘梦醒晨钟。会当与君访赤松，振衣长啸惊虬龙。

惊虬龙，友麋鹿。石可餐，霞可服。旧约游山诺不宿，为我佳处结茆屋，招得匡君来伴读。
用戴帅初韵寄孙常州
陈著（宋代）

溪绕山围杨柳遮，战蜗国里退閒家。儿孙满眼堂万卷，宾客多贤馆五花。

立脚东皋看倦鸟，回头温水笑跳蟆。相知惟有诗相寄，便羽一封三印斜。
秋日陪李侍御渡松滋江
孟浩然（唐代）

南纪西江阔，皇华御史雄。截流宁假楫，挂席自生风。

僚寀争攀鹢，鱼龙亦避骢。坐听白雪唱，翻入棹歌中。
长相思·朝有时
刘克庄（宋代）

朝有时。暮有时。
潮水犹知日两回。人生长别离。

来有时。去有时。
燕子犹知社后归。君行无定期。
签判黄元功顷摄守蔚平枕江有小亭予假居久之稍加葺治且作诗其上名之曰横江今既还职辄用写呈
李光（宋代）

西来一水护山城，突兀横江占小亭。春尽浪花浮竹屋，夜深渔火乱沙汀。

支颐尘榻清无梦，隐几明窗醉有经。扫洒待君还旧隐，却来相对守黄庭。
八月十六夜江边对月
李光（宋代）

晚雨冥濛洗瘴尘，断云遮月尚鳞鳞。影涵涨浦摇金镜，光动天街碾玉轮。

村市更无沽酒客，小楼时见捲帘人。不须辛苦琼台上，展席移觞近水滨。
和杨恒叔集中五首前二章道恒叔事后三章自道 其二
吴琏（明代）

眼底生灵泽已覃，旅怀秋月湛清潭。孤忠自许平生尽，一枕何因白昼酣。

点检世情那下咽，抚摩民瘼不停骖。当官事俨如家事，容不冠缨世世簪。
双洞疏烟
宋兆礿（明代）

双岩原自出黄岐，别以灵栖著景宜。北去松云随意懒，南来竹霭倩风移。

林间客话氤氲里，雨后僧归澹漠时。每叩洞门惊踏破，身居烟上不曾知。
哭王础尘十首 其九
陈恭尹（清代）

眉须如画发高吟，至理清言尽德音。忆雪楼前风雨后，广陵一曲绝于今。
二道人以抹利及东山兰为赠再成一章
王十朋（宋代）

西域名花最孤洁，东山芳友更清幽。远烦丈室维摩诘，分韵小园王子猷。

入鼻顿除浮利尽，同心端与国香侔。从今日讲通家好，诗往花来卒未休。
秋怀
路忱（宋代）

落日留虎壁，秋风急戌楼。
高歌鬼神夜，挥涕虎狼秋。
豪贵少青眼，文章多白头。
何时挂长剑，天地一扁舟。
好女儿·恨结眉峰
仇远（元代）

恨结眉峰。两抹青浓。不忺人、昨夜曾中酒，甚小蛮绿困，太真红醉，肯嫁东风。无奈游丝堕蕊，尽日□逐花蓬。把西园、斗草芳期阻，怕明朝微雨，庭莎翠滑，湿透莲弓。
秋夜书兴
沈彩（清代）

绣床书轴斗精严，寂坐红闺夜已淹。山子数声如咒月，风姨一笑正褰帘。

椒兰无气香将烬，巾舄生潮露暗沾。拟把簪花三寸管，尽收清景入毫尖。
回望峡山二首
杨万里（宋代）

英州挽不来，峡山推不去。
行了一日船，依旧朝来处。
倡妇行
李峤（唐代）

十年倡家妇，三秋边地人。红妆楼上歇，白发陇头新。

夜夜风霜楼，年年征戍频。山西长落日，塞北久无春。

团扇辞恩宠，回文赠楼辛。胡兵屡攻战，汉使绝和亲。

消息如瓶井，沉浮似路尘。空馀千里月，照妾两眉嚬。
暮泛秀江 其二
顾璘（明代）

游梁方失意，适楚更悠悠。寒野牛羊夕，空江雁鹜秋。

腐儒悲末路，幽兴狎扁舟。欲向桃花水，垂纶待白头。
偈颂一百六十首
释宗杲（宋代）

香严透语渗漏，被语言缚杀。
石霜透情漏，被情识使杀。
曹山透见渗漏，被见闻觉知或杀。
次韵李大著春日杂诗十首
喻良能（宋代）

偏亲须寸禄，匠院敢辞留。
颇愧花经眼，还应草唤愁。
身唯亲布被，交已绝牙筹。
诗兴抽毫足，无劳入海求。
规禅停云斋
陈师道（宋代）

净居众天人，宫殿随所适。
少仕老不归，重门闭榛棘。
道人秀丛林，妙语出禅寂。
是身如浮云，随处同建立。
平生与二子，嗜好用一律。
我此复助缘，语绮已多责。
何年一把茅，据坐孤崒嵂。
呵佛骂祖师，涂糊千五百。
长信宫
孟淑卿（明代）

满阶红叶雁声频，永巷秋深最怆神。
君意一如秋节序，不教芳草得长春。